Miks ma ei märkinud Admiral Marketsi võlakirju | Rahaasjad
Kohalik kauplemisplatvorm Admiral Markets oli hiljuti kaasamas võlakirjade näol kuni €5 miljonit. Võlakirjad muutuvad ka börsil kaubeldavaks ja küllaltki väike €100 nimiväärtus näitab ettevõtte selget soovi ka väiksemaid jaeinvestoreid kaasata ja likviidsust tekitada järelturul. Investoreile pakutav 8% intress tundub keskmisele investorile päris peibutav ja ka Investor Toomasel oli asja vastu tõsine huvi, emissioon sai seetõttu Äripäevas päris palju meediakajastust. Kas aga peaks üldse enda klientide kaotustelt teeniva ja kauplemist reaalsusest oluliselt lihtsamana näitavasse ettevõttesse investeerima? Põhimõtteliselt saadab Admiral Markets pahaaimamatud pereemad ja tööinimesed finantsmaailma haide sekka tapalavale ja teenib sellelt.
Kõlab päris karmi hinnanguna, aga nii see on. Investeerimine on positiivse summa mäng, ei pea teemast palju teadmagi, lihtsalt investeerid mõnda hajutatud madalate kuludega fondi või ostad kinnisvara ja on küllaltki väike tõenäosus, et näiteks kümme aastat hiljem miinuses oled. Lühiajaline kauplemine valuutade, aktsiate tuletiste ja toorainetega on aga teenustasude tõttu negatiivse summa mäng. See tähendab, et võitvate kauplejate võidud maksavad kaotavad kauplejad kinni ja sellele lisaks veel maja teenustasud ka. Kaotajad kaotavad rohkem, kui võitjad võidavad.
Kauplemine on selles mõttes täpselt samasugune nagu pokker. Ühe käe jooksul panevad näiteks kaks mängijat sisse mõlemad €50, pot on sada eurot ja võitja selgumisel enne käe lõppu võtab maja oma teenustasu €5 laualt ära, 5% laual keskele läinud summast on kadunud. Samamoodi iga kauplemisel iga tehinguga läheb mõnevõrra väiksem teenustasu majale.
Nüüd tasub vaadata, kes on valuutade, aktsiate ja toorainete kauplemisel tehingu teised osalised, tehingute vastaspool, kust peaks kaupleja raha teenima? Kellega konkureeritakse nende uudiste või kauplemismustrite pealt teenimisel? Pokkeris öeldakse, et kui sa ei märka lauas seda nõrgemat mängijat, kellelt raha teenima hakkad, siis oled just sina see nõrk mängija. Sama on kauplemises. Lisaks sellistele Admiral Marketsi ja teiste kauplemisplatvormide väikeklientidele on niivõrd suurtel ja likviidsetel turgudel käimas väga aktiivne kauplemistegevus kümnetes miljardites või isegi triljonites päevas, võimalik on teenida vägagi suuri summasid ja seetõttu on seal koos maailma ühed helgeimad pead. Samade tehingute nimel tuleb võistelda pankade kauplemis- ja valuutaosakondade, riskifondide kui muude elukutseliste kauplemispuntidega, kellel on hoopis kõrgemal tasemel teadmised, turukogemus, kontaktid, abiprogrammid, botid, mõnel puhul isegi AI. Kauplemisel on ka kiirus kriitilise tähtsusega, olles olnud ühe kauplemispundi liige mõnda aega, siis võitvaid tehinguid tuleb teha sekunditega, likviidsemate varaklasside puhul kauplevad programmid näilise eelise olematuks isegi millisekunditega.
Kas tõesti on keskmisel inimesel tänavalt eelist sellise oma ala professionaalide raskekahurväe vastu? Paar raamatut ja mõned artiklid lugemist peaks seisu parandama? Need materjalid on elukutselistel ammu teada või tihtipeale juba aegunud, kallutatud või muudel põhjustel enam eelist mitte andev info. Praeguseks on valdkond nii konkurentsitihe, et omal käel võitvaks kauplejaks saamine on peaaegu võimatu, suurusjärgus 98-99% katsetajatest kaotab raha. Edukas kauplemine on kuradi raske ala! Pigem on tegu kauplemismaailma haide ette tapalavale saatmisega. Kauplemist algajatele realistliku teenimisvõimalusena promomine on tõest ja teenistusest pigem kaugemal kui soovitada inimesel panka minna raha peale panema kui seal parasjagu pangarööv käimas on. Vähemalt on lõpptulemus – raha kaotamine – kiirelt käes ja ei ela eksimaailmas, nagu oleks siiamaani lihtsalt olnud ebaõnn ja kui paar artiklit veel lugeda, siis on pudrumäed ka sinu õuel. Oleks vähemalt õudne lõpp, mitte lõputu õudus. Kui keegi soovitaks 1-2h päevas tegeleda põhitöö kõrvalt näiteks ajukirurgia või ehitusega, siis tulemuseks oleks lisaks kehvale tööle väga tõenäoliselt ka oluliste kahjudega klientidele ja kindlasti tasu saamata jäämisega. Edukas kauplemine eeldab samamoodi tõsiseid teadmisi valdkonnast ja ometi Admiral seda teemavõõrastele inimestele niimoodi promob. Kauplemise puhul on aga vägagi reaalne, et kontole kantud rahast maksad lihtsalt kooliraha nii edukatele kauplejatele kui maaklerile. Esimesed 1-2 aastat võib ainult tänu õnnele mõnda aega väikest plussi näidata.
Koduperenaine kauplemismaailmas
Admiral Markets promob kauplemist TV3 kanalil lausa koduperenaistele: Link
Päris küüniline minu arust. Kasiinode puhul vähemalt on teada, et maja võidab ja klient kaotab, lühiajaliselt ainult võib algaja kaupleja õnne toel plussi jääda. Kauplemise puhul on alguses täpselt sama, aga seda infot ei too Admiral piisavalt selgelt välja. Kauplemises on võimalik eelist saavutada. Reaalsuses on see tänapäeval realistlik ainult mõne elukutselise kauplemispundiga liitudes, omal käel raamatute, artiklite ja koolituste pealt vägagi ebareaalne. Admiral võiks enda puhul ka välja tuua peale deponeerivate ja regulaarselt raha välja võtvate klientide osakaalud ja reaalsed klientide kogemused, kes aastaid klient olnud. Kaotustest paraku palju rääkida ei taheta. Elukutselised kauplejad pigem ei kauple väikestes regionaalsetel bucket shoppe meenutavatel platvormidel, vaid suurtel võimalikult madalate kuludega ja muude parimate näitajatega suurtel platvormidel. Teatava valdkonna kogemuse pealt on alust karta, et Admirali klientide reaalsed tulemused väga kiita ei ole kogu selle info valguses.
Ma ise Admirali kliendiks ei hakkaks, enda tuttavatel ei soovitaks hakata, neil väga suur osa kliente kaotab kallutatud reklaami tõttu raha ja seetõttu on minu jaoks ebaeetiline ka sinna investeerida. Investeerimismaastikul veidikene tegusa investorina ikkagi tahaks, et ka teistel oleks edukas kogemus finantsmaailmas. Paraku siin meie huvid Admiral Marketsiga lahknevad, nemad tahavad endale lihtsalt maksvaid kliente.
Lõpetuseks pakun Admirali esindajatele veel väikse kihlveo välja: olen valmis maksma sümboolse €1000 vastaspoole valitud heategevusele, kui Admirali esindajad tõestavad ära, et nende aktiivsetest klientidest on vähemalt 2% võitvad ja regulaarselt cashoutivad (tingimuseks vähemalt 100 tehingut ja €30k cashoute aastas, mis pole kauplemises mingi volüüm ega kasum). Julgeks pakkuda, et reaalselt on elukutselisi või pikema perspekiivi peale plussis kauplejaid seal alla 2% klientidest.
Lahtiütelus: tegu ei ole soovitusega osta või müüa mainitud väärtpabereid. Otsuse peab investor ise vastu võtma. Vaatamata minu sellele seisukohale võib tegu siiski olla investeerimismõttes küllaltki hea (või halva) pakkumisega, ei hakanud ettevõtet investeerimise poole pealt analüüsimagi.
“Miks ma ei märkinud Admiral Marketsi võlakirju” on saanud 8 vastust
21. dets. 2017, 15:11
Mida arvad Leedu ehitusfirma PST-st?
Kas tasus osta ja hetkel kui langemas, kas tasuks müüa?
21. dets. 2017, 15:38
Tere Kristo. Olen omanud PST’d umbes aasta-1,5 tagasi, ostsin kusagil 92 sendi kandis ja müüsin 94 sendi kandis, kuna läbipaistvus kehv, raporteerivad harva ja raske tulevikku prognoosida. Selle tõttu ei hakka see ka nii pea kauplema sarnastel kordajatel kui parema investoritesse suhtumisega ettevõtted. Muidu on huvitav ettevõte ja kaupleb igati soodsal hinnatasemel, aga hoopis teistsugune ärikultuur on neil, selline bütsantslikum. Praeguselt hinnatasemelt on küllaltki raske näha olulist ruumi veel allapoole, pigem võiks üles liikuda, olen ka kaalunud hiljuti võtmist. Aga ma pole nii palju seda jälginud, Roosaare blogist või LHV foorumist saad kindlasti asjalikumat tagasisidet selle kohta.
22. dets. 2017, 08:34
22. dets. 2017, 10:26
Madis su vaade kauplemisele on liiga kitsas ja piiratud, aga pole midagi, see on Eestis laialt levinud arusaam, et kauplemine käib vaid sekundite ja minutite jooksul ning üksiküritajal ei ole sellesse maailma asja. Üldjuhul tekivad probleemid ikka valedest eeldustest ehk minnaksegi olematu arsenaliga uudiskauplemist proovima. Tegelikult peaks esmalt vaatama, milline stiil sulle sobib ja millised on su võimalused selle harrastamiseks ning alles siis asuma sobivas ajaraamistikus kauplema.
Samuti ei päde väide, et kaupleja võtab raha ära kaotavalt kauplejalt. See oleks tõsi vaid juhul kui turg koosneks vaid kauplejatest nagu pokkerilaua taga on vaid pokkerimängijad. Turgudel aga on nii palju erineva ajahorisondi ja strateegiaga osalisi, et kasumit saavad teenida sama ajaperioodi jooksul nii kauplejad kui ka investorid. See 95% kaotajate statistika tuleb lihtsalt sellest, et distsipliin ja reeglitepärane lähenemine on niivõrd keeruline asi. Enamus tahabki lihtsalt adrenaliini ja gämbeldada ehk ei olegi võimalik eeldada, et suurem % kui 5 neist, kes toimetavad suudavad kasumit teenida.
Mis puutub Admirali, siis sellega ma nõustun 🙂
29. jaan. 2018, 21:49
Vabalt võivad olla mu teadmised piiratud. Lihtsalt olles olnud paaril vägagi konkurentsitihedal alal asjas sees, siis raske on ette kujutada, et hobi korras 1-2h päevas tegutsedes on praegusel ajal võimalik midagi biitida. Eriti treidimises, kus sellised paari asjaliku raamatu teadmised + way asjalikumat stratti on asjalikumad treidimispundid ammu juba kauplemisbottidesse sisse progenud. Raske veidi uskuda, et selliseid võimalusi palju leidub. Börsi tootlust on võimalik ikka saada, aga seda biitida USA turul, nii et tunnitasu kuidagigi asjalik oleks tundub hobi korras peaaegu võimatu.
seda tv3-e videot oli veits valus vaadata, kui aus olla.
6. jaan. 2018, 09:04
Tere Madis! Kuidas Sinuga otsekontakti saab? Proovisin lehe all oleveat meiliaadressi, kuid pole vastust saanud. Jõudu!
29. jaan. 2018, 21:36